Tidligere Barcelona-trener døde av kreft
Navn: Francesc «Tito» Vilanova Alder: 44 (født 17. september 1968 i Bellcaire d'Empordà, Spania) Klubber som trener: Palafrugell (2003-2004), Barcelonas reservelag (2007-2008), Barcelona (2012-2013). Meritter som hovedtrener: Seriemester (1): Barcelona (2013). Var assistenttrener under Pep Guardiola i Barcelona fra 2008 til 2012. Kilde: NTB Det melder Barcelona på sin Twitter-konto. «FC Barcelona er i dyp sorg. Tito Vilanova har gått bort 45 år gammel. Måtte han hvile i fred». Så sent som torsdag ettermiddag ble det meldt at Vilanova var lagt inn på sykehus, og tilstanden ble beskrevet som svært alvorlig. «Dødsfallet skjedde som en følge av at han ikke klarte å overvinne sykdommen han har slåss mot siden 2011», het det videre i meldingen fra Barcelona. «Klubben ønsker å meddele våre dypeste kondolanser til hans familie, som vi deler smerten med sammen med klubbmedlemmer, fans og hele fotball- og idrettsverden». Hilsen fra Abidal - Etter alt det vi har vært igjennom sammen, kommer jeg alltid til å huske deg, min venn. Hvil i fred. Takk for kampen, skriver Eric Abidal på Twitter. Franskmannen hadde et helt spesielt forhold til Vilanova. Abidal fikk i mars 2011 diagnosen kreft i leveren. Han ble operert og vant samme år Champions League med Barcelona. Året etter dukket kreften opp igjen, og Abidal fikk en del av sin fetters lever. Da Barcelona feiret ligagullet hjemme på Camp Nou 19. mai 2013 var det nettopp Abidal og Vilanova som fikk æren av å løfte trofeet, og ikke kaptein Carles Puyol. - Det er vidunderlig å være tilbake. Mottakelsen jeg fikk fra tilhengerne gjorde meg svært lykkelig, sa en beveget Abidal som i dag spiller i Monaco. Hasteoperert Barcelona varsler nå at de vil åpne Camp Nou for dem som ønsker å vise sin siste respekt for den tidligere treneren. - Jeg vil aldri glemme deg, Tito. For alltid med deg. All min kjærlighet til familien, skriver Lionel Messi på sin offisielle Facebook-side. Ifølge spansk radio ble Vilanova hasteoperert i et forsøk på å reddet livet i går. Han ble også innlagt for en uke siden. 45-åringen ble rammet av kreft i 2011. Et år senere hadde han et tilbakefall, men han kom tilbake på trenerbenken. - Jeg har aldri tenkt på å slutte, uttalte han i april 2013, men kun få måneder senere fikk Vilanova nok et nytt tilbakefall, og kort tid senere trakk han seg som hovedtrener i Barcelona. - Det er ikke mulig for Tito å fortsette som klubbens hovedtrener. Nå vil han fortsette sin behandling, sa Barcelona-president Sandro Rosell den gang. Han leste opp en kort kunngjøring, og avsluttet pressekonferansen etter få minutter mens hele Barcelona-troppen var samlet i salen. Kondolanse fra Mourinho I mai 2013 reiste Vilanova til New York for å få behandling for strupekreften. Vilanova gikk bort to år etter at han fikk oppfylt drømmen om å lede Barcelona. 27. april ble han ansatt for å erstatte Pep Guardiola - treneren han hadde vært assistent under på klubbens rekruttlag fra 2007. 45-åringen ledet Barcelona til seriegull i spansk 1. divisjon sist sesong med rekordhøye 100 poeng. Han har dermed den høyeste seiersprosenten i La Liga i dette årtusenet. Gerardo Martino overtok treneransvaret i klubben etter Vilanova. - Vilanovas bortgang er en trist dag for fotballen, for Barcelona og viktigst av alt for hans familie og venner, sier José Mourinho ifølge Chelseas Twitter-konto. I den avgjørende supercupfinalen i 2011 stakk portugiseren fingeren i øyet på det som da var Barcelona-assistent Vilanova. - Tito Vilanova var en fantastisk person. Han vil aldri bli glemt i FC Barcelona. Takk for alt du lærte oss. Hvil i fred, skriver klubbpresident Josep Maria Bartomeu på Twitter. - Hvil i fred, Tito. Alle mine tanker går til familie og venner, skriver Liverpool-toppscorer Luis Suarez på Twitter. «Tito Vilanova - mannen med Barcelonas DNA» skriver avisen Marca i et minneord. Vilanova etterlater seg kone og to barn. Sønnen Adrian tilhører for øyeblikket Barcelonas ungdomsakademi. The FC Barcelona is in immense mourning. Tito Vilanova has died at the age of 45. May he rest in peace - FC Barcelona (@FCBarcelona) April 25, 2014
Tito Vilanova (45) tapte kampen mot kreften og gikk bort fredag kveld.